《吾琴所为曹令所坏寓居赋秋风破屋歌》
元代·叶颙

君不见南山叟，一室容身小如斗。闭门僵卧学袁安，雪打风吹懒开口。

又不见牛马走，短布单衣寒露肘。长途汨没笑李斯，咸阳市上牵黄狗。

男儿壮志要似渭川云梦竹，不染尘埃出林麓。又似苍颜劲节松，偃蹇孤高立岩谷。

雪中矫矫舞游龙，霜里涓涓濯寒玉。春和长有拂云青，岁寒岂减昂霄绿。

野人旷荡无所归，居无华屋膳无肉。胸涵胆气欲食牛，世乏才能耻干禄。

高眼不复梦功名，信步何曾限南北。行藏无碍独纵横，动静随缘少拘束。

从来任运合天真，坦率人皆笑粗俗。儒生性僻不入时，身老乾坤忘宠辱。

囊虚买誉百两金，日籴充饥五升粟。顽然空洞腰十围，唯贮文章满斯腹。

谩开电目烛五行，徒援霜毫写千幅。祗闻张奉贱毛生，未见夷吾怜鲍叔。

短琴一弄固有馀，长铗三弹常不足。噫戏安得乐天都盖洛阳城里万丈之白裘，杜陵大庇天下寒士万间之广屋。

尊贤重道贻今羞，大厦宽袍遂吾欲。床头更有酒新熟，绿蚁濡唇斟百斛。

此时不愿万户侯，何心更作九州牧。山中宰相乐馀年，管领丘园慰幽独。

云边吟咏足逍遥，月下壶觞倍清淑。闲铺棋局伴炉薰，满吸湖光饮山渌。

含烟细草叠芳茵，过雨馀花呈绣褥。王侯卿相非我俦，牧圉樵渔是予属。

四时佳景尽来归，泉石烟霞皆素蓄。笑拖长袖醉春风，寄傲轩窗百斯福。

作者简介：（1296—?）元明间金华府金华人，字景南，一字伯恺，自号云𩕢天民。元末隐居不出，至正中自刻其诗，名《樵云独唱》。入明，举进士，官行人司副。后免官家居，授徒甚众。